అజారుద్దీన్

**మహమ్మద్ అజారుద్దీన్** (జననం 8 ఫిబ్రవరి 1963) భారతీయ రాజకీయ నాయకుడు, మాజీ క్రికెటర్, భారత జాతీయ క్రికెట్ జట్టు కెప్టెన్‌గా పని చేశాడు. ఆయన భారతదేశం తరపున 99 టెస్ట్ మ్యాచ్‌లు, 334 వన్డే ఇంటర్నేషనల్స్ ఆడాడు. ఆయన కెప్టెన్‌గా 1990–91, 1995 ఆసియా కప్‌లలో జట్టును విజయాలకు నడిపించాడు, 1996 క్రికెట్ ప్రపంచ కప్‌లో సెమీ-ఫైనల్‌కు చేరుకున్నాడు. అజారుద్దీన్ ప్రపంచంలోని అత్యుత్తమ వన్డే బ్యాట్స్‌మెన్‌లలో ఒకరిగా, అతని యుగంలో గొప్పవాడిగా పరిగణించబడ్డాడు. ఆయన 1990లలో భారతదేశానికి మూడు క్రికెట్ ప్రపంచ కప్‌లకు నాయకత్వం వహించాడు, ఇది ఏ భారతీయ కెప్టెన్ చేయని అత్యధికం. ఆయన 1985 క్రికెట్ ప్రపంచ ఛాంపియన్‌షిప్‌ను గెలుచుకున్న భారత జట్టులో సభ్యుడు.

మహమ్మద్ అజారుద్దీన్ మ్యాచ్ ఫిక్సింగ్ కుంభకోణంలో అతని ప్రమేయం కారణంగా భారత క్రికెట్ నియంత్రణ మండలి అతనిపై జీవితకాలం నిషేధం విధించిన తర్వాత 2000లో అతని క్రికెట్ కెరీర్ అకస్మాత్తుగా ముగిసింది. ఆయన 2012లో ఆంధ్రప్రదేశ్ హైకోర్టు అప్పీల్ తర్వాత జీవితకాల నిషేధాన్ని ఎత్తివేసింది. అజారుద్దీన్ సెప్టెంబర్ 2019లో హైదరాబాద్ క్రికెట్ అసోసియేషన్ అధ్యక్షుడిగా ఎన్నికయ్యాడు. 

మహమ్మద్ అజారుద్దీన్ భారత జాతీయ కాంగ్రెస్ పార్టీ ద్వారా రాజకీయాల్లోకి వచ్చి 2009లో జరిగిన లోక్‌సభ ఎన్నికలలో మొరాదాబాద్ నుండి లోక్‌సభ సభ్యుడిగా ఎన్నికయ్యాడు.

## జీవిత చరిత్ర
అజారుద్దీన్ 1963 ఫిబ్రవరి 8 న మహమ్మద్ అజీజుద్దీన్, యూసఫ్ సుల్తానా దంపతులకు, హైదరాబాదులో జన్మించాడు. ఆల్ సెయింట్స్ హైస్కూల్లో చదివాడు. నిజాం కళాశాల నుంచి బి.కాం డిగ్రీ పుచ్చుకున్నాడు.
## వ్యక్తిగత జీవితం
అజారుద్దీన్ 1987లో నౌరీన్‌ను వివాహం చేసుకున్నాడు, వారికి ఇద్దరు కుమారులు మొహమ్మద్  అసదుద్దీన్ & మొహమ్మద్ అయాజుద్దీన్ ఉన్నారు. ఆయన 1996లో నౌరీన్‌కు విడాకులు ఇచ్చి నటి సంగీత బిజ్లానీని వివాహం చేసుకున్నాడు. అజారుద్దీన్ అనేక మందితో ముఖ్యంగా బ్యాడ్మింటన్ క్రీడాకారిణి జ్వాలా గుత్తాతో సంబంధాలున్నాయని పుకార్లు వచ్చిన తర్వాత, సంగీత 2010లో విడాకులకు దరఖాస్తు చేసుకుంది. ఆయన చిన్న కుమారుడు అయాజుద్దీన్ 2011 సెప్టెంబరు 11న ఔటర్ రింగ్ రోడ్డులో పుప్పాలగూడ వద్ద బైక్ ప్రమాదంలో తీవ్రంగా గాయపడి మరణించాడు. అతని పెద్ద కుమారుడు అసదుద్దీన్ దేశీయ క్రికెటర్, 2019లో సానియా మీర్జా సోదరి అనమ్ మీర్జాను వివాహం చేసుకున్నాడు.

## క్రికెట్ జీవితం
ఇతని మణికట్టు ఆట శైలికి పేరు పొందాడు. ఇతను మొట్టమొదటిసారిగా 1984 డిసెంబరు 31 న కలకత్తాలో భారత్ ఇంగ్లండు దేశాల మధ్య జరిగిన టెస్ట్ మ్యాచ్ తో అంతర్జాతీయ కెరీర్ ప్రారంభించాడు. మొదటి ఇన్నింగ్స్ లోనే 322 బంతులు ఎదుర్కొని 110 పరుగులు చేశాడు. ఈ మ్యాచ్ లో ఇతనికి జతగా రవిశాస్త్రి 111 పరుగులు చేశాడు. ఈ ఆట డ్రాగా ముగిసింది. తర్వాత ఆడిన రెండు టెస్టు మ్యాచుల్లోనూ అజర్ రెండు శతకాలు సాధించాడు.

1989 లో కృష్ణమాచారి శ్రీకాంత్ తర్వాత భారత క్రికెట్ జట్టు కెప్టెన్సీ చేపట్టాడు. మొత్తం 47 టెస్ట్ మ్యాచులు, 174 వన్డే మ్యాచులకు కెప్టెన్ గా వ్యవహరించాడు.

#### మ్యాచ్ ఫిక్సింగ్ ఆరోపణలు
2000 లో అజారుద్దీన్ మ్యాచ్ ఫిక్సింగ్ ఆరోపణలు ఎదుర్కొన్నాడు. సిబిఐ నివేదిక ప్రకారం దక్షిణాఫ్రికా కెప్టెన్ హ్యాన్సీ క్రోనేకి బుకీలకు పరిచయం చేసింది అజారుద్దీనే. సిబిఐ తరఫున కె. మాధవన్ ఇచ్చిన నివేదిక ఆధారంగా ఐసిసి, బిసిసిఐ అజారుద్దీన్ ను జీవితకాలం క్రికెట్ లో ఆడకుండా నిషేధించారు.

2012 నవంబరు 8 న హైదరాబాదులోని డివిజనల్ కోర్టులోని న్యాయమూర్తులు అశుతోష్ మొహంతా, కృష్ణమోహన్ రెడ్డి కోర్టుకు సమర్పించిన ఆధారాల మేరకు ఆయనపై ఉన్న నిషేధాన్ని ఎత్తివేశారు. అతనిపై నిషేధం అక్రమమని తీర్పు చెప్పింది. అయితే ఆరోపణలు ఎదుర్కొన్నప్పటి నుంచి అజహర్ మైదానంలోకి రాలేదు. ఈ తీర్పు వెలువడే నాటికి అజహర్ వయసు 49 సంవత్సరాలు.

## రాజకీయ జీవితం
ముహమ్మద్ అజహరుద్దీన్ భారత జాతీయ కాంగ్రెస్ పార్టీ ద్వారా రాజకీయాల్లోకి వచ్చి 2009లో జరిగిన లోక్‌సభ ఎన్నికలలో మొరాదాబాద్ నుండి ఐఎన్‌సీ అభ్యర్థిగా పోటీ చేసి బీజేపీ అభ్యర్థి కున్వర్ సర్వేష్ కుమార్ సింగ్‌పై 49,107 ఓట్ల మెజారిటీతో గెలిచి లోక్‌సభ సభ్యుడిగా ఎన్నికయ్యాడు. ఆయన 2014 లోక్‌సభ ఎన్నికలలో రాజస్థాన్‌లోని టోంక్ సవాయీ మాధోపుర్ నుండి ఐఎన్‌సీ అభ్యర్థిగా పోటీ చేసి బీజేపీ అభ్యర్థి సుఖ్‌బీర్ సింగ్ జౌనపురియా చేతిలో 1,35,506 ఓట్ల తేడాతో ఓడిపోయాడు.  

ముహమ్మద్ అజహరుద్దీన్ 2019 లోక్‌సభ ఎన్నికలలో పోటీ చేయలేదు, ఆయన 2023 తెలంగాణ శాసనసభ ఎన్నికల్లో కాంగ్రెస్‌ ప్రకటించిన రెండో జాబితాలో ఆయనను జూబ్లీహిల్స్‌ అభ్యర్థిగా ప్రకటించింది. ఆయన ఈ ఎన్నికలలో తన సమీప ప్రత్యర్థి బీఆర్ఎస్ అభ్యర్థి మాగంటి గోపినాథ్ చేతిలో 16,337 ఓట్ల తేడాతో ఓడిపోయాడు.

మహమ్మద్ అజారుద్దీన్ 2025 అక్టోబర్ 31న తెలంగాణ రాష్ట్ర మంత్రిగా ప్రమాణ స్వీకారం చేయగా, నవంబర్ 4న మైనారిటీ సంక్షేమ, పబ్లిక్ ఎంటర్‌ప్రైజెస్ శాఖలను కేటాయించగా, ఆయన నవంబర్ 10న హైదరాబాద్‌ సచివాలయంలోని తన కార్యాలయంలో భాద్యతలు చేపట్టాడు.

## ఇతర పదవులు
మొహమ్మద్ అజహరుద్దీన్ 2013 జూలై 14న  ఢిల్లీ బ్యాడ్మింటన్ సంఘం (డీబీఏ) అధ్యక్షుడిగా ఎన్నికయ్యాడు.
## ఇవి కూడా చూడండి
మొహమ్మద్ అజహరుద్దీన్ క్రికెట్ సెంచరీల జాబితా

## మూలాలు

## బయటి లింకులు
*IBN Live 

వర్గం:భారతీయ క్రికెట్ కెప్టెన్లు
వర్గం:భారతీయ ముస్లింలు
వర్గం:1963 జననాలు
వర్గం:అర్జున అవార్డు గ్రహీతలు
వర్గం:15వ లోక్‌సభ సభ్యులు
వర్గం:జీవిస్తున్న ప్రజలు
వర్గం:భారతీయ క్రికెట్ క్రీడాకారులు
వర్గం:భారతీయ టెస్ట్ క్రికెట్ క్రీడాకారులు
వర్గం:భారతీయ వన్డే క్రికెట్ క్రీడాకారులు
వర్గం:తెలంగాణ క్రీడాకారులు
వర్గం:తెలంగాణ క్రికెట్ క్రీడాకారులు
వర్గం:విజ్డెన్ క్రికెటర్లు
వర్గం:ఉత్తర ప్రదేశ్ రాజకీయ నాయకులు
వర్గం:భారత జాతీయ కాంగ్రెస్ నాయకులు
వర్గం:నిజాం కళాశాల పూర్వవిద్యార్ధులు
వర్గం:ఉస్మానియా విశ్వవిద్యాలయం పూర్వ విద్యార్ధులు